## Pravilnik o prijenosu poslova upravljanja AIF-ovima

### NN 10/2014 (27.1.2014.), Pravilnik o prijenosu poslova upravljanja AIF-ovima

10 27.01.2014 Pravilnik o prijenosu poslova upravljanja AIF-ovima

HRVATSKA AGENCIJA ZA NADZOR FINANCIJSKIH USLUGA

185

Na temelju članka 77. stavka 9. i članka 80. stavka 3. Zakona o alternativnim investicijskim fondovima (»Narodne novine« broj 16/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 17. siječnja 2014. godine donosi

PRAVILNIK

O PRIJENOSU POSLOVA UPRAVLJANJA AIF-ovima

UVODNE ODREDBE

Članak 1.

(1) Ovim se Pravilnikom detaljnije propisuju postupak, uvjeti i način prijenosa poslova upravljanja AIF-ovima.

(2) Otkaz ili raskid ugovora o upravljanju UAIF-u od strane ulagatelja AIF-a, pod uvjetom da je u skladu s pravilima ili prospektom AIF-a, smatrat će se odlukom ulagatelja o dobrovoljnom prijenosu poslova upravljanja u smislu članka 77. stavak 1. točka 3. Zakona.

(3) Slučajevi u kojima Agencija rješenjem utvrdi prestanak važenja odobrenja za rad UAIF-a (članak 32. stavak 1. točka 1., 2. i 3. Zakona) smatraju se u smislu članka 82. točka 1. Zakona slučajevima u kojima je Agencija oduzela UAIF-u odobrenje za rad, odnosno za upravljanje AIF-om ili AIF-ovima.

SADRŽAJ, NAČIN OBJAVE I DOSTAVE INFORMACIJE I OBAVIJESTI O DOBROVOLJNOM PRIJENOSU POSLOVA UPRAVLJANJA

Članak 2.

(1) Ako se prijenos poslova upravljanja odnosi na AIF s javnom ponudom, UAIF prenositelj i UAIF preuzimatelj dužni su u roku od 8 dana od zaprimanja suglasnosti Agencije, na svojim internetskim stranicama na vidljivom mjestu objaviti informaciju o prijenosu poslova upravljanja, koja će sadržavati najmanje podatke iz stavka 3. ovog članka.

(2) UAIF prenositelj i UAIF preuzimatelj dužni su u roku od 15 dana od zaprimanja suglasnosti Agencije na prijenos, obavijestiti svoje ulagatelje o sljedećem:

a) UAIF prenositelj o UAIF-u koji preuzima upravljanje nad AIF-om i obratno,

b) svim postupcima i radnjama koje će UAIF prenositelj i UAIF preuzimatelj poduzeti u vezi s prijenosom poslova upravljanja,

c) roku u kojem će se poslovi upravljanja prenijeti na UAIF preuzimatelj sukladno članku 77. stavku 5. točka 2. Zakona,

d) pravu na otkup udjela u otvorenom AIF-u bez odbitka izlazne naknade sukladno članku 80. stavku 2. Zakona.

(3) UAIF-ovi će obavijest iz stavka 3. ovog članka dostaviti ulagateljima u pisanom obliku putem pošte ili putem elektroničke pošte u skladu s člankom 111. Zakona.

POSTUPAK JAVNOG POZIVA ZA PRIKUPLJANJE PONUDA ZA PREUZIMANJE UPRAVLJANJA I IZBORA NAJPOGODNIJEG UAIF-a KOD PRISILNOG PRIJENOSA UPRAVLJANJA

Članak 3.

(1) Ukoliko drugačije nije utvrđeno pravilima i prospektom AIF-a, depozitar otvorenog AIF-a, odnosno nadzorni odbor zatvorenog AIF-a će u roku od 60 dana od dana nastupanja razloga za prisilni prijenos poslova upravljanja AIF-om iz članka 82. Zakona provesti odgovarajući postupak prikupljanja ponuda UAIF-ova.

(2) Prikupljanje ponuda iz stavka 1. ovog članka provodi se putem objave javnog poziva u jednim ili više dnevnih novina koje se prodaju na cijelom ili pretežitom području Republike Hrvatske te na internetskim stranicama depozitara odnosno zatvorenog AIF-a, u okviru kojega se pozivaju svi zainteresirani UAIF-ovi koji ispunjavaju uvjete za upravljanje AIF-om i zainteresirani su preuzeti upravljanje AIF-om, da u roku od 15 dana podnesu ponudu za upravljanje AIF-om koji je pod privremenom upravom depozitara odnosno nadzornog odbora zatvorenog AIF-a.

(3) Ako se na poziv za davanje ponuda za preuzimanje depozitaru otvorenog AIF-a javi više UAIF-ova koji ispunjavaju uvjete za preuzimanje poslova upravljanja AIF-om, depozitar je dužan, prilikom izbora UAIF-a, isključivo voditi računa o interesima imatelja udjela AIF-a.

(4) U slučaju zatvorenog AIF-a, po isteku roka za podnošenje ponuda nadzorni odbor zatvorenog AIF-a je dužan sazvati glavnu skupštinu, odnosno skupštinu radi donošenja odluke o izboru novog UAIF-a, koja mora biti donijeta u roku od 60 dana od isteka roka iz stavka 1. ovoga članka, u protivnom se provodi likvidacija AIF-a.

(5) Po provedenom postupku izbora UAIF-a, depozitar otvorenog AIF-a, odnosno nadzorni odbor zatvorenog AIF-a i UAIF preuzimatelj će bez odgode sklopiti ugovor o prijenosu poslova upravljanja.

(6) UAIF preuzimatelj mora u roku od 15 dana nakon zaključenja ugovora iz stavka 5. ovoga članka podnijeti Agenciji zahtjev za izdavanje suglasnosti na preuzimanje poslova upravljanja AIF-om, inače se provodi likvidacija AIF-a. O zahtjevu za izdavanje suglasnosti Agencija će odlučiti u roku od 15 dana od dana zaprimanja urednog zahtjeva, u protivnom će se smatrati da je zahtjev odobren.

(7) Rok u kojem će se izvršiti prijenos poslova upravljanja ne smije biti duži od mjesec dana od dana dobivanja suglasnosti Agencije.

SADRŽAJ, NAČIN OBJAVE I DOSTAVE INFORMACIJE I OBAVIJESTI O PRISILNOM PRIJENOSU POSLOVA UPRAVLJANJA

Članak 4.

(1) Depozitar otvorenog AIF-a s javnom ponudom odnosno nadzorni odbor zatvorenog AIF-a s javnom ponudom koji privremeno upravlja AIF-om koji se prenosi i UAIF preuzimatelj dužni su u roku od 8 dana od zaprimanja suglasnosti Agencije, objaviti informaciju o prijenosu poslova upravljanja na svojim internetskim stranicama na vidljivom mjestu, koja će informacija sadržavati najmanje podatke iz stavka 2. ovog članka.

(2) Depozitar otvorenog AIF-a odnosno nadzorni odbor zatvorenog AIF-a koji privremeno upravlja AIF-om koji se prenosi i UAIF preuzimatelj dužni su u roku od 15 dana od zaprimanja suglasnosti Agencije obavijestiti svoje ulagatelje o sljedećem:

a) razlogu za prijenos poslova upravljanja na određeni UAIF preuzimatelj i razlozima za njegov izbor,

b) svim postupcima i radnjama koje će UAIF prenositelj, odnosno depozitna banka ili nadzorni odbor i UAIF preuzimatelj poduzeti u vezi s prijenosom poslova upravljanja,

c) roku u kojem će se poslovi upravljanja prenijeti na UAIF preuzimatelj sukladno članku 84. stavku 5. Zakona,

d) pravu na otkup udjela u otvorenom AIF-u bez odbitka izlazne naknade, sukladno članku 80. stavku 2. Zakona.

(3) Obavijest iz stavka 2. ovoga članka mora se ulagateljima dati u pisanom obliku putem pošte ili putem elektroničke pošte, u skladu s člankom 111. Zakona.

(4) Pored prava na naknadu iz članka 83. stavka 5. Zakona, depozitar ima pravo i na pokriće opravdanih troškova koje je imao u svrhu provedbe postupka izbora drugog UAIF-a (troškovi objave u dnevnim novinama i troškovi obavještavanja ulagatelja putem pošte), koji će se namiriti iz imovine AIF-a.

ZAVRŠNE ODREDBE

Članak 5.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/14-04/2

Urbroj: 326-440-14-1

Zagreb, 17. siječnja 2014.

Predsjednik
Upravnog vijeća
Petar-Pierre Matek, v. r.

Pravilnik, NN 10/2014-185